CELEX: 32016D1176
Language: hu
Date: 2016-07-18 00:00:00
Title: A Bizottság (EU) 2016/1176 végrehajtási határozata (2016. július 18.) a Kínai Népköztársaságból és Thaiföldről származó egyes, menetes temperöntvény csőszerelvények és -illesztések behozatalával kapcsolatos részleges időközi felülvizsgálat megszüntetéséről

19.7.2016   
            
            
               HU
            
            
               Az Európai Unió Hivatalos Lapja
            
            
               L 193/115
            
         A BIZOTTSÁG (EU) 2016/1176 VÉGREHAJTÁSI HATÁROZATA
   (2016. július 18.)
   a Kínai Népköztársaságból és Thaiföldről származó egyes, menetes temperöntvény csőszerelvények és -illesztések behozatalával kapcsolatos részleges időközi felülvizsgálat megszüntetéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre (1) és különösen annak 9. cikke (1) bekezdésére,
   mivel:
   1.   AZ ELJÁRÁS
   
   
               (1)
            
            
               Az 1225/2009/EK rendelet (a továbbiakban: alaprendelet) 5. cikke alapján lefolytatott vizsgálatot követően a 430/2013/EU tanácsi végrehajtási rendelettel (2) dömpingellenes intézkedéseket vezettek be a Kínai Népköztársaságból és Thaiföldről származó egyes, menetes temperöntvény csőszerelvények és -illesztések behozatalára.
            
         
               (2)
            
            
               2015. november 25-én az Európai Bizottság (a továbbiakban: a Bizottság) az alaprendelet 11. cikkének (3) bekezdése értelmében részleges időközi felülvizsgálatot indított a Kínai Népköztársaságból és Thaiföldről származó egyes, menetes temperöntvény csőszerelvények és -illesztések behozatalával kapcsolatban. Az eljárás megindításáról a Bizottság értesítést (a továbbiakban: az eljárás megindításáról szóló értesítés) tett közzé az Európai Unió Hivatalos Lapjában
                   (3).
            
         
               (3)
            
            
               A Bizottság a Kínai Népköztársasággal kapcsolatos felülvizsgálatot a Metpro Limited (a továbbiakban: kérelmező), a Kínai Népköztársaságból származó, menetes temperöntvény csőszerelvények és -illesztések egyes típusainak importőre által 2015. március 2-án benyújtott kérelmet követően indította meg. A kérelmező annak meghatározása céljából kérte a felülvizsgálatot, hogy az ISO BS 3643 metrikus forma szerinti 1,5 mm szabványos csavarmenettel rendelkező (könyökdarab, ívdarab és T-alakú) vezetékhálózati szerelvényeket (a továbbiakban: esetlegesen kizárandó termék) ki kell-e zárni a 430/2013/EU végrehajtási rendelet termékköréből. Mivel az intézkedéseket a Thaiföldről származó importra is alkalmazni kell, a Bizottság úgy határozott, hogy a felülvizsgálatot saját kezdeményezésére a Thaiföldről származó importra is megindítja. A kérelemben szereplő bizonyítékok elegendő indokul szolgáltak a felülvizsgálat megindításához.
            
         
               (4)
            
            
               Az eljárás megindításáról szóló értesítésben a Bizottság felkérte az érdekelt feleket, hogy a felülvizsgálatban való részvétel érdekében vegyék fel vele a kapcsolatot. A felülvizsgálat megindításáról a Bizottság emellett külön tájékoztatta a kérelmezőt, más ismert uniós gyártókat, az ismert kínai és thaiföldi exportáló gyártókat, a kínai és thaiföldi hatóságokat, az ismert importőröket, beszállítókat, felhasználókat és kereskedőket, valamint egy szövetséget, és felkérte őket a részvételre.
            
         
               (5)
            
            
               Az érdekelt feleknek lehetőségük nyílt a felülvizsgálat megindításával kapcsolatos észrevételeik megtételére, valamint a Bizottsággal és/vagy a kereskedelmi ügyekben eljáró meghallgató tisztviselővel tartandó meghallgatás kérelmezésére.
            
         2.   A FELÜLVIZSGÁLATI KÉRELEM VISSZAVONÁSA ÉS AZ ELJÁRÁS MEGSZÜNTETÉSE
   
   
               (6)
            
            
               A Bizottságnak küldött 2016. április 5-i levelében a kérelmező visszavonta felülvizsgálati kérelmét.
            
         
               (7)
            
            
               Az alaprendelet 9. cikkének (1) bekezdése és 11. cikkének (5) bekezdése szerint, ha benyújtott kérelmét a kérelmező visszavonja, a felülvizsgálat megszüntethető, amennyiben a felülvizsgálat megszüntetése nem sérti az Unió érdekeit.
            
         
               (8)
            
            
               A Bizottság úgy ítéli meg, hogy a Kínai Népköztársasággal kapcsolatos felülvizsgálatot meg kell szüntetni, mivel a vizsgálat nem tárt fel olyan szempontokat, amelyek arra utalnának, hogy a felülvizsgálat megszüntetése sértené az Unió érdekeit.
            
         
               (9)
            
            
               Thaiföldet illetően a megkeresett ismert vállalatok vagy thaiföldi hatóságok egyike sem szolgált az esetlegesen kizárandó termék vizsgálata szempontjából olyan releváns információval, amely lehetővé tenné a felülvizsgálat lefolytatását. A megkeresett ismert importőrök egyike sem jelentette az esetlegesen kizárandó termék Thaiföldről történő bármiféle behozatalát. A vizsgálat nem tárt fel semmi egyéb releváns információt, amely alapul szolgálhatna a termékkör felülvizsgálatának lefolytatását illetően.
            
         
               (10)
            
            
               Mivel a kérelmező a Kínai Népköztársaságra nézve visszavonta felülvizsgálati kérelmét, és Thaiföldre vonatkozóan nem áll rendelkezésre további releváns információ, a felülvizsgálatot az alaprendelet 9. cikkének (2) bekezdése és 11. cikkének (5) bekezdése értelmében Thaiföldre nézve hivatalból meg kell szűntetni.
            
         
               (11)
            
            
               Az érdekelt feleket megfelelően tájékoztatták, és lehetőséget biztosítottak számukra észrevételeik megtételére. Az előírt határidőn belül nem érkezett észrevétel.
            
         
               (12)
            
            
               A Bizottság ezért arra a következtetésre jutott, hogy a Kínai Népköztársaságból és Thaiföldről származó egyes, menetes temperöntvény csőszerelvények és -illesztések behozatalával kapcsolatos részleges időközi felülvizsgálatot meg kell szüntetni.
            
         
               (13)
            
            
               E határozat összhangban áll az alaprendelet 15. cikke (1) bekezdése értelmében létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A Bizottság a jelenleg az ex 7307 19 10 KN-kód (7307191010 TARIC-kód) alá sorolt egyes, menetes temperöntvény csőszerelvények és -illesztések, kivéve az ISO DIN-13 szerinti métermenettel rendelkező vágógyűrűs szerelvénytestek és a kerek, menetes, fedél nélküli, temperöntvény elágazó dobozok behozatalával kapcsolatos részleges időközi felülvizsgálatot megszűnteti.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Kelt Brüsszelben, 2016. július 18-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 343., 2009.12.22., 51. o.
   
   
      (2)  A Tanács 2013. május 13-i 430/2013/EU végrehajtási rendelete a Kínai Népköztársaságból és Thaiföldről származó menetelt temperöntvény csőszerelvények és -illesztések behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről, valamint Indonézia tekintetében az eljárás megszüntetéséről (HL L 129., 2013.5.14., 1. o.).
   
      (3)  Értesítés a Kínai Népköztársaságból és Thaiföldről származó menetes temperöntvény csőszerelvények és -illesztések behozatalára alkalmazandó dömpingellenes intézkedések részleges időközi felülvizsgálatának megindításáról, HL C 392., 2015.11.25., 14. o. és helyesbítés az eljárás megindításáról szóló értesítéshez (HL C 52., 2016.2.11., 27. o.).